Návrh na riešenie dofinancovania rekonštrukcie pamiatkovej budovy    v Banskej Štiavnici pre potreby Cirkevného gymnázia 

Rekonštrukcia bývalej jezuitskej rezidencie pre potreby  Cirkevného gymnázia    v  Banskej Štiavnici je výsledkom úsilia jej terajšieho správcu   -  Rímskokatolíckeho farského úradu v Banskej Štiavnici. Tento vlastník historickej budovy sa rozhodol navrátený cirkevný majetok - zdevastovanú vzácnu národnú kultúrnu pamiatku -  nielen zachrániť a obnoviť,  ale v duchu vzdelávacej tradície jej pôvodných vlastníkov (rád jezuitov)  vytvoriť v nej podmienky  pre podporu vzdelanosti a kultúry mesta a jeho širokého okolia. Práce na rekonštrukcii sa začali na základe prístupu Ministerstva financií Slovenskej republiky, ktoré z kapitoly Všeobecnej pokladničnej správy v roku 1999 uvoľnilo kapitálové prostriedky potrebné na prvú etapu rekonštrukčných prác a  poskytlo predbežný prísľub ďalšej  pomoci zo strany štátu pri dokončení  tohto celospoločensky významného zámeru.  Prvá etapa rekonštrukcie sa realizovala v roku 2000. Ďalšiu časť stavebných prác bolo možné realizovať iba vďaka zvýšeniu prostriedkov kapitoly Krajského úradu v Banskej Bystrici o 5 800   tis. Sk, ktoré  boli účelovo viazané na financovanie rekonštrukcie ucelenej časti Cirkevného gymnázia. Túto časť bude možné samostatne sprevádzkovať. Doteraz bolo na rekonštrukcii preinvestovaných cca 31 mil. Sk. 
Je však nevyhnutné zabezpečiť dokončenie celej  obnovy a adaptácie komplexu  národnej kultúrnej pamiatky. To však bez pomoci  a podpory zo strany štátu nie je možné. Neodkladná realizácia všetkých  projektovaných prác je v súčasnom rozostavaní a pripravenosti stavby najekonomickejším riešením. Akýkoľvek odklad prác alebo realizovanie len ich časti by následné náklady iba zvyšovali.
Celkové náklady na dokončenie rekonštrukcie sú 16 mil. Sk (rozpis nákladov v  prílohe). Tieto sa navrhuje uvoľniť prostredníctvom ministerstva financií z nerozpočtovaných prostriedkov štátneho rozpočtu z kapitoly Všeobecnej pokladničnej správy  z výťažkov lotérií a iných podobných hier za rok 2002 priamo na účet investora rekonštrukcie.